Ladislav Csontos

Prof. ThDr. RNDr. Ladislav Csontos SJ, PhD. (* 25. marec 1952, Piešťany) je slovenský katolícky kňaz, filozof, teológ a univerzitný profesor. Člen Spoločnosti Ježišovej. V rokoch 19972003 pôsobil ako prvý dekan Teologickej fakulty Trnavskej univerzity a v rokoch 20112015 zastával post prorektora Trnavskej univerzity v Trnave. Venuje sa najmä filozofickej antropológii a filozofii kultúry. Bol šéfredaktorom jezuitského časopisu "Viera a život".
Životopis.
Ladislav Csontos sa narodil v roku 1952 v Piešťanoch, no detstvo strávil v Novom Meste nad Váhom, kde vyštudoval základnú školu a strednú všeobecnovzdelávaciu školu. V rokoch 1970 až 1975 študoval učiteľstvo pre stredné školy v kombinácii matematika – deskriptívna geometria na Prírodovedeckej fakulte Univerzity Komenského v Bratislave. Následne pracoval až do roku 1990 ako vedeckotechnický pracovník vo Výpočtovom laboratóriu Slovenskej plánovacej komisie, pričom v roku 1982 získal na Matematickofyzikálnej fakulte Univerzity Komenského titul doktora prírodných vied. V období komunizmu tiež tajne vyštudoval katolícku teológiu a filozofiu na v tom čase tajnom Teologickom inštitúte svätého Alojza. V roku 1974 vstúpil do Spoločnosti Ježišovej, vďaka ktorej sa podľa vlastných slov začal hlbšie zaujímať o Druhý vatikánsky koncil. Koncil si tiež predsavzal uvádzať ho do cirkevného života. Prijal tiež kňazskú vysviacku. Od roku 1988 pôsobil ako odborný asistent v odbore kresťanská filozofia a katolícka teológia na Teologickom inštitúte svätého Alojza. V období normalizácie tajne publikoval v samizdatoch.
Po Nežnej revolúcii sa začal venovať evanjelizácii a akademickej pastorácii. Podieľal sa na založení prvého univerzitného pastoračného centra v Bratislave a následne aj na vzniku Trnavskej univerzity v Trnave. V rámci univerzity prednášal na teologickej a pedagogickej fakulte. Vyučoval logiku, antropológiu a filozofiu kultúry. V rokoch 19972003 pôsobil po začlenení Teologického inštitútu svätého Alojza do Trnavskej univerzity, ako prvý dekan Teologickej fakulty Trnavskej univerzity. Následne až do roku 2011 zastával post prodekana pre vedu, výskum a zahraničné vzťahy. Od roku 1999 je členom redakčnej rady časopisu Studia theologica.
V roku 1992 získal licenciát teológie na Pápežskej teologickej fakulte (sekcia Bobolanum) vo Varšave a o tri roky neskôr (1995) získal doktorát na Rímskokatolíckej bohosloveckej fakulte Univerzity Komenského v Bratislave. Témou jeho dizertačnej práce bola "Základná antropologická línia v encyklikách Jána Pavla II." O dva roky habitoval na tej istej fakulte s prácou na tému "Personálne chápanie vzťahu človeka k Bohu v Duchovných cvičeniach svätého Ignáca z Loyoly". V roku 2001 zložil profesúru na Cyrilometodějskej teologickej fakulte Univerzity Palackého v Olomouci.
V rokoch 20112015 pôsobil ako prorektor Trnavskej univerzity v Trnave. V roku 2012 získal bronzovú a v roku 2016 striebornú medailu Trnavskej univerzity. Konferenciou biskupov Slovenska mu bola v roku 2015 "„za zásluhy o dialóg medzi vedou a vierou“" udelená cena Fides et ratio. O dva roky neskôr (2017) mu bola rektorom Trnavskej univerzity v Trnave, Marekom Šmídom, udelená Cena Antona Hajduka. V roku 2019 sa stal čestným doktorom Pápežskej teologickej fakulty vo Varšave. Počas návštevy pápeža Františka na Slovensku sa zúčastnil súkromného stretnutia pápeža Františka s jezuitmi. Csontosova kniha "Watersource from the Rock" bola jedným z darov, ktoré jezuiti pápežovi odovzdali. Pri príležitosti 30. výročia obnovenia Trnavskej univerzity a Csontosovho okrúhleho životného jubilea sedemdesiatich rokov mu bola 21. apríla 2022 udelená zlatá medaila Trnavskej univerzity.
Dielo.
Csontosovým zameraním je najmä filozofická antropológia a filozofia kultúry. Ako kňaz i spisovateľ sa zameriava sa najmä na pomoc rodine a na pastoráciu rozvedených. Predmetom jeho záujmu bola tiež otázka ateizmu a objasnenia jeho príčin. Z tohto pohľadu sa venoval problematike chápania ľudskej osoby a jej slobody. "„Hľadal spojenie filozoficko-teologickej antropológie, systematickej teológie a pastorálnej teológie s vyústením v kresťanskej spiritualite, osobitne v duchovných cvičeniach sv[ätého] Ignáca z Loyoly.“" Patrí k protagonistom Druhého vatikánskeho koncilu, ktorý sa podľa vlastných slov snaží uvádzať do praxe. Venoval sa tiež osobnosti misionára Vendelína Javorku, zakladateľa kolégia Russicum. K novembru 2021 mal na svojom konte celkovo 585 publikačných záznamov.
Pri príležitosti jeho životného jubilea (70 rokov) vznikol s prof. Csontosom knižný rozhovor "Boh sa neunaví odpúšťaním" (2022).